Period: Lagash II
Genre: Royal Inscription
Transliteration:
<SURFACE>
gu₃-de₂-a
ensi₂
lagaš{ki}
{d}nin-ŋir₂-su
ur-saŋ kalag-ga
{d}en-lil₂-la₂
lugal-a-ni
gu₃-de₂-a
ensi₂
lagaš{ki}
mu gil-sa
ma₂-gid₂
{d}en-lil₂-la₂
sipad šag₄-ge pad₃-da
{d}nin-ŋir₂-su-ka-ke₄
agrig kalag-ga
{d}nanše-ke₄
lu₂ inim-ma sig₁₀-ga
{d}ba-u₂-ke₄
dumu tud-da
{d}ŋa₂-tum₃-dug₃-ke₄
nam-nir-ŋal₂ ŋidru mah šum₂-ma
{d}ig-alim-ka-ke₄
zi-šag₄-ŋal₂-la šu daŋal dug₄-ga
{d}šul-šag₄-ga-na-a-ke₄
lu₂ si-sa₂
iri-ne₂ ki aŋ₂-e
niŋ₂-du₇-e pa mu-na-e₃
e₂-ninnu-anzud₂{mušen}babbar₂-ra-ni
mu-na-du₃
šag₄-ba gi-gun₄ ki aŋ₂-ni
{šim}{ŋeš}eren-na mu-na-ni-du₃
e₂-ŋidru e₂ ub imin-na-ni
mu-na-du₃
šag₄-ba niŋ₂-mussa
{d}ba-u₂
nin-a-na-ke₄
si ba-ni-sa₂-sa₂
ma₂-gur₈ ki aŋ₂-ŋa₂-ni
kar-nun-ta-e₃-a
mu-na-dim₂
kar za-gin₃ ka₂-sur-ra-ke₄
mu-na-us₂
lu₂-ma₂-gur₈-be₂
nu-banda₃-be₂
zu₂ mu-na-keš₂
e₂ lugal-na-ke₄
saŋ-še₃ im-mi-rig₇
{d}ba-u₂
munus sag₉-ga
dumu an-na
nin-a-ni
e₂ iri-kug-ga-ka-ni
mu-na-du₃
a₂ {d}nanše-ta
a₂ {d}nin-ŋir₂-su-ka-ta
gu₃-de₂-a
ŋidru šum₂-ma
{d}nin-ŋir₂-su-ka-ra
ma₂-gan{ki}
me-luh-ha{ki}
gu-bi{ki}
kur dilmun{ki}
gu₂ ŋeš mu-na-ŋal₂-la-am₃
ma₂ ŋeš du₃-a-bi
lagaš{ki}še₃
mu-na-de₆
hur-saŋ ma₂-gan{ki}ta
{na₄}esi im-ta-ed₃
alan-na-še₃
mu-tud
lugal a₂ dugud-da-ni
kur-e nu-il₂-e
{d}nin-ŋir₂-su-ke₄
gu₃-de₂-a
lu₂ e₂ du₃-a-ra
nam dug₃ mu-ni-tar
mu-še₃ mu-na-še₂₁
e₂-ninnu-a
...

Cuneiform:
<SURFACE>
𒅗𒌤𒀀
𒉺𒋼𒋛
𒉢𒁓𒆷𒆠
𒀭𒎏𒄈𒋢
𒌨𒊕𒆗𒂵
𒀭𒂗𒆤𒇲
𒈗𒀀𒉌
𒅗𒌤𒀀
𒉺𒋼𒋛
𒉢𒁓𒆷𒆠
𒈬𒄃𒊓
𒈣𒁍
𒀭𒂗𒆤𒇲
𒉺𒇻𒊮𒄀𒅆𒊒𒁕
𒀭𒎏𒄈𒋢𒅗𒆤
𒅆𒁾𒆗𒂵
𒀭𒀏𒆤
𒇽𒅗𒈠𒋧𒂵
𒀭𒁀𒌑𒆤
𒌉𒌅𒁕
𒀭𒂷𒉐𒄭𒆤
𒉆𒉪𒅅𒉺𒈤𒋧𒈠
𒀭𒅅𒄋𒅗𒆤
𒍣𒊮𒅅𒆷𒋗𒂼𒅗𒂵
𒀭𒂄𒊮𒂵𒈾𒀀𒆤
𒇽𒋛𒁲
𒌷𒉌𒆠𒉘𒂊
𒃻𒌌𒂊𒉺𒈬𒈾𒌓𒁺
𒂍𒐐𒀭𒅎𒈪𒄷𒌓𒌓𒊏𒉌
𒈬𒈾𒆕
𒊮𒁀𒄀𒀕𒆠𒉘𒉌
𒋆𒄑𒂞𒈾𒈬𒈾𒉌𒆕
𒂍𒉺𒂍𒌒𒅓𒈾𒉌
𒈬𒈾𒆕
𒊮𒁀𒃻𒊩𒍑𒁲
𒀭𒁀𒌑
𒎏𒀀𒈾𒆤
𒋛𒁀𒉌𒁲𒁲
𒈣𒋽𒆠𒉘𒂷𒉌
𒋼𒀀𒉣𒋫𒌓𒁺𒀀
𒈬𒈾𒁶
𒋼𒀀𒍝𒆳𒆍𒋩𒊏𒆤
𒈬𒈾𒍑
𒇽𒈣𒋽𒁉
𒉡𒌉𒁉
𒅗𒈬𒈾𒆟
𒂍𒈗𒈾𒆤
𒊕𒂠𒅎𒈪𒉺𒄸𒁺
𒀭𒁀𒌑
𒊩𒊷𒂵
𒌉𒀭𒈾
𒎏𒀀𒉌
𒂍𒌷𒆬𒂵𒅗𒉌
𒈬𒈾𒆕
𒀉𒀭𒀏𒋫
𒀉𒀭𒎏𒄈𒋢𒅗𒋫
𒅗𒌤𒀀
𒉺𒋧𒈠
𒀭𒎏𒄈𒋢𒅗𒊏
𒈣𒃶𒆠
𒈨𒈛𒄩𒆠
𒄖𒁉𒆠
𒆳𒉌𒌇𒆠
𒄘𒄑𒈬𒈾𒅅𒆷𒀀𒀭
𒈣𒄑𒆕𒀀𒁉
𒉢𒁓𒆷𒆠𒂠
𒈬𒈾𒁺
𒄯𒊕𒈣𒃶𒆠𒋫
𒎎𒆗𒅎𒋫𒇯𒁺
𒀩𒈾𒂠
𒈬𒌅
𒈗𒀉𒂂𒁕𒉌
𒆳𒂊𒉡𒅍𒂊
𒀭𒎏𒄈𒋢𒆤
𒅗𒌤𒀀
𒇽𒂍𒆕𒀀𒊏
𒉆𒄭𒈬𒉌𒋻
𒈬𒂠𒈬𒈾𒄷𒈿
𒂍𒐐𒀀
...